Die jaarlikse QKR Namibië Karibib Navachab Gold Mine halfmarathon word Saterdag vir die vyfde keer aangebied en sal vanjaar vir die eerste keer deur 'n 5 km pretstap gekomplementeer word.
“Karibib sal skoon en gereed wees, want die junior burgemeester en die skole gaan Vrydag die strate invaar en mooi skoonmaak. Ek kan julle verseker dat alle reëlings getref is. Ek glo die inwoners sal voordeel trek uit die geleentheid en daarom bly ons daartoe verbind,” het Goraseb vertel.
By die veterane (40-49) wag N$2 000 op die eerste man en vrou, asook N$1 000 vir die tweede en N$700 vir die derde plek.
Selfs die voorste meesteratlete (50 jaar en ouer) gaan nie met 'n leë beursie huiswaarts keer nie. Kontant is vir die eerste drie plekke opsy gesit wat N$1 500, N$700 en N$500 beloop.
Vir die pretdrawwers wag 'n lekker meevaller by die prysuitdeling. Die eerste plekke by die mans en vroue asook juniors ontvang N$1 000 vir hul moeite, terwyl die voorskoolse wenners in die meisie- en seunsafdeling N$300 kan verdien.